Ieva Akuratere

Ieva Akuratere (dzimusi  Rīgā) ir latviešu dziedātāja, dziesmu autore, aktrise un politiķe. Pazīstama kā rokgrupas "Pērkons" soliste. I. Akuratere bija 13. Saeimas deputāte, pārstāvot partiju "Konservatīvie". Bijusi arī Rīgas domes deputāte.

 Biogrāfija 
I. Akuratere ir teātra zinātnieces Līvijas Akurateres un aktiera Voldemāra Akurātera meita.  Tēvs V. Akurāters ir dzejnieka un politiķa Jāņa Akuratera brāļa Pētera Akuratera dēls. I. Akuratere ir beigusi Rīgas 23. vakara vidusskolu (1976) un Liepājas teātra 2. studiju (1977).

No 1974. līdz 1978. gadam I. Akuratere bija Liepājas teātra aktrise, starp lomām nozīmīgākā ir viņas loma Imanta Kalniņa rokoperā "Ei, jūs tur!" (1977), vēlāk šo lomu Ieva atveidoja arī "Pērkona" versijā 1984. gadā kopā ar Raimondu Bartaševiču un 1986. gadā televīzijas iestudējumā kopā ar Igoru Siliņu.

No 1978. līdz 1980. gadam I. Akuratere strādāja Operetes teātrī, tur piedalījās Zigmara Liepiņa mūziklā "Iedomu spoguļi" (1978). Pēc vairākiem gadiem viņa operetes aktrises ampluā atgriezās Dailes teātra izrādē F. Lehāra operetē "Mana skaistā lēdija" (1998), savukārt Daugavpils teātrī piedalījās Jura Kulakova muzikālajā izrādē "Čigāns sapnī" (2002).

 Muzikālā darbība 
Kopš 1981. gada I. Akuratere ar pārtraukumiem ir rokgrupas "Pērkons" soliste, kā arī uzstājas ar tautas mūzikas programmām. 1986. gadā viņa neilgu laiku dziedāja "jaunā viļņa" grupā "K. Remonts".

Tautas mūzika padarīja I. Akurateri par Atmodas laika slavenību pēc leģendārā B. un A. Ritmaņu dziesmas "Manai tautai" izpildījuma Anglikāņu baznīcā, toreizējā Rīgas Politehniskā institūta Studentu klubā 1986. gadā, pēc tam neplānotā izpildījuma festivāla "Liepājas dzintars" noslēguma koncertā 1988. gadā. Citas populāras dziesmas tolaik bija "Reiz zaļoja jaunība" (J. Kulakovs, E. Veidenbaums, 3. vieta, Mikrofona aptauja 1988) un "Varbūt" (U. Stabulnieks, G. Godiņš, 5. vieta, Mikrofona aptauja 1989). 1988. gadā "Pērkona" sastāvā dziedātā "Zaļā dziesma" kļuva par vides aizsardzības entuziastu iecienītu dziesmu. 1989. gadā publicēts Ievas Akurateres pirmais solo albums. 1991. gadā izdots "Ieva & Igo" albums "Klusums starp mums".

1990. gadu sākumā "Pērkona" jaunrade apsīka, 1993. gadā tika izdots I. Akurateres dziedātais hits "Kāzas", kas iekļuva Mikrofona aptaujas populārāko dziesmu divdesmitniekā.

I. Akuratere sadarbojusies ar daudziem citiem muzikālajiem projektiem — 1986. gadā, "Pērkona" otrā aizlieguma laikā, viņa uz brīdi pievienojās grupai "K. Remonts", 1989. gadā iesaistījās latviešu popmūzikas dīvu projektā "Dāmu pops". 1989. gadā arī ierakstīja albumu kopā ar "Nebijušu sajūtu restaurēšanas darbnīcu". Deviņdesmitajos gados viņa nodibināja grupu "Simulācija", kurā dziedāja pašas sacerētas dziesmas. Pēdējos gados I. Akuratere darbojas eksperimentālā tautas mūzikas projektā "Lidojošais paklājs", kurā sitamos instrumentus spēlē viņas dēls Matīss.

Saņēmusi Jāņa Ivanova prēmiju (1990) un IV šķiras Triju Zvaigžņu ordeni (1999).

 Politiskā darbība 
1993. gadā I. Akuratere iesaistījās politikā, kandidējot 5. Saeimas vēlēšanās no "Tēvzemei un Brīvībai" saraksta, taču netika ievēlēta.Dziedātāja Ieva Akuratere Kurzemē startēs Saeimas vēlēšanās no JKP saraksta LA.lv 2009. gadā kā "Pilsoniskās savienības" biedre ievēlēta Rīgas domē, kur darbojās visu sasaukumu līdz 2013. gadam. 2010. gadā kandidēja arī 10. Saeimas vēlēšanās no apvienības "Vienotība", kurā iesaistījās "Pilsoniskā savienība", bet ievēlēšanai pietiekošu vēlētāju atbalstu neguva.

13. Saeimas vēlēšanās I. Akuratere kandidēja no Jaunās konservatīvās partijas saraksta un sākotnēji atkal netika ievēlēta. 2022. gada martā viņa ieguva 13. Saeimas deputātes mandātu, stājoties to nolikušā Jura Juraša vietā. Kandidēja arī 14. Saeimas vēlēšanās, taču "Konservatīvo" saraksts nepārvarēja 5% barjeru.

 Diskogrāfija 
GadsAlbumsIzpildītājs1987, nav oficiāli izdotsSeptiņarpus dziesmas ar Eduarda Veidenbauma vārdiemIeva Akuratere 1988, LP; 2005 CD Spogulis Ieva Akuratere 1990 LP, 2003 CD Klusums starp mums Ieva & Igo 1993, kasete Viena diena Ieva Akuratere un Simulācija 1994, CD Dziesmu izlase #1 Pērkons 1996, CD Dziesmu izlase #2 Pērkons 1997, CD Atkal un jau Ieva Akuratere un Simulācija 1997, CD Plīvošana ar pilsētu Ieva Akuratere un Aivars Hermanis 1999, CD Melnraksti K. Remonts 2000, CD Par rozēm Dāmu pops 2001, CD Ieva Akuratere un NSRD NSRD 2002, CD Dziesmu izlase #3 Pērkons 2004, CD Russkije Ieva Akuratere 2006, CD Parastais brīnums (EP) Ieva Akuratere un Lidojošais paklājs 2008, CD Lidojošais paklājs Lidojošais paklājs 2014, CD Šūpuļdziesmas Ieva Akuratere 2018, CD Vēlēšanās Ieva Akuratere un Aivars Hermanis 2018, CD 7-os no rīta Pērkons 2024, CD Ceļš Ieva Akuratere un Aivars Hermanis

 Bibliogrāfija 
 Ieva Akuratere, Amanda Aizpuriete, Daiga Mazvērsīte. Manai tautai: Ieva Akuratere. Rīga: Pētergailis, 2007.

 Atsauces 

 Ārējās saites 
 Ieva Akuratere izrades.lv

Kategorija:1958. gadā dzimušie
Kategorija:Latviešu dziedātāji
Kategorija:Rīgā dzimušie
Kategorija:13. Saeimas deputāti
Kategorija:Rīgas domes deputāti (2009—2013)
Kategorija:Triju Zvaigžņu ordeņa virsnieki
Kategorija:Jaunās konservatīvās partijas politiķi